Fóru yfir stöðu og horfur í efnahagslífinu Síðastliðinn þriðjudag bauð Arion banki í Grundarfirði og Stykkishólmi til sérstaks fundar í Fjölbrautaskóla Snæfellinga . Fundurinn var haldinn í samstarfi við Háskólann á Bifröst . Þar fóru starfsmenn greiningardeildar Arion banka yfir stöðu og horfur í atvinnu - og efnahagsmálum þar sem þeir sáu bjarta tíma framundan . Vilhjálmur Egilsson rektor háskólans á Bifröst kynnti sérstakt átak sem er að fara í gang í samstarfi við Samtök sveitarfélaga á Vesturlandi til að efla tengsl atvinnulífs og skóla . Háskólinn óskaði eftir liðsinni fyrirtækja á svæðinu við að mennta nemendur skólans með þátttöku í sérstöku nemendaverkefni sem felst í gerð rekstraráætlana fyrir lítil og meðalstór fyrirtæki . Með því myndu nemendur skólans öðlast góða reynslu og færni í að vinna raunhæf verkefni í atvinnulífinu sem jafnframt myndi gagnast fyrirtækjunum . Það verður spennandi að sjá þegar þessu verkefni verður ýtt úr vör . Nánar er fjallað um sambærilegan fund sem fram fór í Borgarnesi í liðinni viku , í Skessuhorni vikunnar .